input: PROVEDBENA UREDBA KOMISIJE (EU) br. 643/2014
  оd 16. lipnja 2014.
  o utvrđivanju provedbenih tehničkih standarda o izvješćivanju o nacionalnim odredbama o bonitetnom nadzoru mjerodavnima za područje strukovnih mirovinskih programa u skladu s Direktivom 2003/41/EZ Europskog parlamenta i Vijeća
  (Tekst značajan za EGP)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu 2003/41/EZ Europskog parlamenta i Vijeća od 3. lipnja 2003. o djelatnostima i nadzoru institucija za strukovno mirovinsko osiguranje (1), a posebno njezin članak 20. stavak 11. četvrti podstavak,
  budući da:
  (1)
  Direktivom 2003/41/EZ propisuje se da države članice izvješćuju Europsko nadzorno tijelo za osiguranje i strukovno mirovinsko osiguranje („EIOPA”) o svojim nacionalnim odredbama o bonitetnom nadzoru mjerodavnima za područje strukovnih mirovinskih programa koje nisu obuhvaćene upućivanjem na nacionalno socijalno i radno pravo u članku 20. stavku 1. te Direktive (u nastavku „nacionalne odredbe o bonitetnom nadzoru”). Zahtjevi utvrđeni ovom Uredbom ne utječu na nadležnosti država članica predviđene Direktivom 2003/41/EZ u pogledu nacionalnog socijalnog i radnog prava koje se primjenjuje na institucije za strukovno mirovinsko osiguranje.
  (2)
  Primjereno je da EIOPA na svojoj internetskoj stranici stavi na raspolaganje informacije o kojima se u skladu s ovom Uredbom podnosi izvješće kako bi se o nacionalnim odredbama o bonitetnom nadzoru organizirao središnji izvor informacija na razini Unije.
  (3)
  Potvrđuje se da države članice mogu imati odredbe primjenjive na strukovne mirovinske programe u područjima poput trgovačkog prava, fiducijarnog prava i stečajnoga prava koje nadilaze nacionalne odredbe o bonitetnom nadzoru. Svrha obveze izvješćivanja u skladu s ovom Uredbom nije dobivanje iscrpnog popisa svih propisa i regulatornih odredaba kojima se uređuje upravljanje strukovnim mirovinskim programima.
  (4)
  U skladu s člankom 4. Direktive 2003/41/EZ države članice mogu primjenjivati odredbe članaka 9. do 16. i 18., 19. i 20. te Direktive na poslove strukovnog mirovinskog osiguranja koje obavljaju društva za osiguranje obuhvaćena Direktivom 2002/83/EZ Europskog parlamenta i Vijeća (2). Države članice koje su iskoristile tu mogućnost primjenjuju na društva za osiguranje niz nacionalnih odredaba o bonitetnom nadzoru različitih od odredaba koje se primjenjuju na strukovne mirovinske programe. Obvezom izvješćivanja za države članice koje se služe tom mogućnosti morale bi se obuhvatiti informacije koje se odnose na imovine i obveze iz članka 7. drugog stavka Direktive 2003/41/EZ.
  (5)
  Kako bi se osiguralo jedinstveno izvješćivanje, potrebno je izraditi obrazac kojim će se nadležna tijela služiti za dostavljanje zatraženih informacija EIOPA-i. Popis u obrascu morao bi za lakši pristup dostavljenim informacijama i njihovu jednostavniju usporedbu odgovarati mjerodavnim odredbama Direktive 2003/41/EZ. Uporabom obrasca trebalo bi se pojednostavniti izvješćivanje o nacionalnim odredbama o bonitetnom nadzoru koje nisu obuhvaćene popisom i koje, iako povezane s bonitetnim nadzorom, nisu izravno povezane s prenošenjem Direktive 2003/41/EZ.
  (6)
  S obzirom na činjenicu da se ustroj institucija za strukovno mirovinsko osiguranje ne usklađuje na temelju prava Unije, mirovinsko osiguranje u državama članicama ustrojeno je na više različitih načina. Nadležna tijela morala bi izvijestiti o nazivima tih institucija i navesti nacionalne odredbe o bonitetnom nadzoru koje se primjenjuju na različite vrste ustroja, ako je potrebno.
  (7)
  Obveza izvješćivanja za nadležna tijela u pogledu granica solventnosti i jamstvenog fonda kako je utvrđeno u člancima 17.a do 17.d Direktive 2003/41/EZ, sadržana je u obrascu za izvješćivanje u skladu s člankom 17. stavkom 2 te Direktive.
  (8)
  Nacionalne odredbe o bonitetnom nadzoru u nekim državama članicama ne primjenjuju se na cjelokupno državno područje predmetne države članice. Stoga bi nadležna tijela morala u obrascu navesti primjenjuju li se nacionalne odredbe o bonitetnom nadzoru na različita područja u njihovim državama članicama te opisati teritorijalnu pokrivenost tim odredbama.
  (9)
  Informacije o nacionalnim odredbama o bonitetnom nadzoru moraju se ažurirati, a da se pri tom za nadležna tijela ne stvara nerazmjerno opterećenje. Stoga bi izvješćivanje trebalo ograničiti na jedanput godišnje. Za dosljednije objavljivanje informacija potrebno je odrediti datum na koji se odnosi izvješćivanje i datum za dostavljanje informacija EIOPA-i. Nadležnim tijelima trebalo bi omogućiti ažuriranje informacija između datuma izvješćivanja na dobrovoljnoj osnovi.
  (10)
  Kako bi informacije o nacionalnim odredbama o bonitetnom nadzoru bile dostupne ubrzo nakon stupanja na snagu ove Uredbe, prvi puta ih treba dostaviti u roku od šest mjeseci nakon njezina stupanja na snagu.
  (11)
  Kako je utvrđeno u uvodnoj izjavi 32. Direktive 2010/78/EU Europskog parlamenta i Vijeća (3), tehnički standardi koje izrađuje EIOPA ne smiju dovesti u pitanje nadležnosti država članica u pogledu bonitetnih zahtjeva prema tim institucijama, kako je predviđeno Direktivom 2003/41/EZ.
  (12)
  Ova Uredba temelji se na nacrtu provedbenih tehničkih standarda koje je EIOPA dostavila Komisiji.
  (13)
  EIOPA je o nacrtu provedbenih tehničkih standarda na kojima se temelji ova Uredba održala otvoreno javno savjetovanje, analizirala moguće povezane troškove i koristi te zatražila mišljenje Interesne skupine za strukovno mirovinsko osiguranje osnovane člankom 37. Uredbe (EU) br. 1094/2010 Europskog parlamenta i Vijeća (4),
  DONIJELA JE OVU UREDBU:
  Članak 1.
  Postupci izvješćivanja
  1. Nadležna tijela EIOPA-i prvi put dostavljaju informacije o nacionalnim odredbama o bonitetnom nadzoru u roku od šest mjeseci od stupanja na snagu ove Uredbe, a potom ih dostavljaju jedanput godišnje, do 30. lipnja svake kalendarske godine nakon godine u kojoj se završava rok od šest mjeseci.
  2. Prvo dostavljanje informacija odnosi se na nacionalne odredbe o bonitetnom nadzoru koje su na snazi na dan stupanja na snagu ove Uredbe. Dostavljanje informacija jedanput godišnje odnosi se na nacionalne odredbe o bonitetnom nadzoru koje su na snazi 1. ožujka predmetne kalendarske godine.
  3. Nadležna tijela mogu u bilo koje vrijeme i na dobrovoljnoj osnovi EIOPA-i dostaviti ažurirane informacije o nacionalnim odredbama o bonitetnom nadzoru.
  Članak 2.
  Način izvješćivanja i obrasci
  1. Za izvješćivanje o svojim nacionalnim odredbama o bonitetnom nadzoru i njihovo ažuriranje nadležna tijela koriste se obrascem iz Priloga u kojem navode sljedeće:
  (a)
  naziv nadležnog tijela, ime države članice i datum dostavljanja informacija EIOPA-i;
  (b)
  je li riječ o prvom, dobrovoljnom ili godišnjem dostavljanju informacija;
  (c)
  odnosi li se dostavljanje informacija na društva za osiguranje iz članka 4. Direktive 2003/41/EZ te vrstu tog društva za osiguranje;
  (d)
  postoji li u državi članici više od jedne vrste ustroja institucija za strukovno mirovinsko osiguranje i, ako postoji, nazive tih vrsta ustroja te nacionalne odredbe o bonitetnom nadzoru koje se na njih primjenjuju;
  (e)
  primjenjuju li se odredbe navedene u izvješću na različita područja u državi članici i, ako da, teritorijalna pokrivenost tim odredbama;
  (f)
  upućivanje na službene nazive i brojeve akata te ostalih mjerodavnih instrumenata, uključujući nazive i brojeve svih relevantnih odjeljaka;
  (g)
  poveznicu na odgovarajući dio internetske stranice na kojem se nalaze cjeloviti tekstovi akata i ostalih mjerodavnih instrumenata, ako je moguće.
  2. Ako su u državi članici na snazi nacionalne odredbe o bonitetnom nadzoru koje nisu obuhvaćene popisom u obrascu iz Priloga, nadležna tijela navode te odredbe u obrascu u kategoriji „Ostalo\”.
  3. Nadležna tijela dostavljaju popunjene obrasce EIOPA-i u elektroničkom obliku.
  Članak 3.
  Stupanje na snagu
  Ova Uredba stupa na snagu dvadesetog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 16. lipnja 2014.